RAMMEBESTEMMELSER FOR STØTTE TIL KUNSTFIBERINDUSTRIEN (96/C 94/07)

(Tekst af betydning for EØS)

I anerkendelse af den lave gennemsnitlige udnyttelsesgrad af kapaciteten til fremstilling af kunstfibre og garner, det deraf følgende tab af arbejdspladser og risikoen for, at yderligere støtte ville forværre situationen og fordreje konkurrencen, vedtog Kommissionen i 1977 en række foranstaltninger i henhold til EF-traktatens artikel 93, stk. 1, for at indføre supplerende kontrol med medlemsstaternes frihed til at yde støtte til producenter af de pågældende fibre og garner. Disse foranstaltninger blev kendt som rammebestemmelser for støtte til kunstfiberindustrien. De nugældende rammebestemmelsers gyldighedsperiode udløber den 31. marts 1996 (1).

I 1995 bestilte Kommissionen to undersøgelser hos uafhængige konsulenter med ekspertise i kunstfiberindustrien, den første om effektiviteten af rammebestemmelser for støtte til kunstfiberindustrien og argumenter for og imod fortsat kontrol med denne form for støtte, og den anden om den kommende kontrol med støtte til denne industri.

I lyset af disse rapporter og de holdninger til rapporterne og rammebestemmelsernes funktion generelt, som medlemsstaterne og EFTA-Tilsynsmyndigheden navnlig gav udtryk for under drøftelserne af dette emne på det multilaterale møde om statsstøtte i december 1995, har Kommissionen besluttet at fortsætte den supplerende kontrol med medlemsstaternes frihed til at yde kunstfiberindustrien statsstøtte.

Eftersom rapporterne om rammebestemmelserne imidlertid udpegede måder, hvorpå kontrollen med statsstøtte til kunstfiberindustrien kan forbedres, har Kommissionen besluttet at fortsætte kontrollen ved at indføre nye industrispecifikke foranstaltninger i stedet for at forlænge gyldighedsperioden for de nugældende rammebestemmelser yderligere. Hermed undgår man risikoen for konkurrencefordrejning i denne industri, navnlig i sektorer, der stadig er præget af strukturel overkapacitet, inden den påtænkte indførelse af horisontale rammebestemmelser for statsstøtte til større investeringer.

Målet med disse nye foranstaltninger er på en måde, der er forenelig med Fællesskabets øvrige aktiviteter, som omhandlet i EF-traktaten og andre fællesskabsinstrumenter, EØS-aftalen og andre internationale forpligtelser, Fællesskabet har indgået, at forhindre fordrejning af konkurrencen på det indre marked for kunstfiberindustrien.

Kontrollens omfang

Foranstaltningerne gælder uden hensyntagen til den potentielle støttemodtagers størrelse for alle støttekategorier undtagen støtte til faglig uddannelse/omskoling, der tildeles under ordninger, der er godkendt af Kommissionen, og støtte, der tildeles under ordninger godkendt af Kommissionen, som falder ind under enten fællesskabsrammebestemmelser for statsstøtte til miljøbeskyttelse (2) eller EF-rammebestemmelser for statsstøtte til forskning og udvikling (3).

Hvad angår generiske typer fibre og garner, deres polymerindhold og endelige anvendelse, gælder foranstaltningerne alle generiske typer stapelfibre og filamentgarn fremstillet på basis af polyester, polyamid, akryl eller polypropylen uanset produkternes endelige anvendelse.

Hvad angår industriprocesser, gælder foranstaltningerne for støtte, der ydes direkte til ekstrudering, teksturering eller polymerisation (herunder polykondensation), når den er integreret med ekstrudering på produktionsmaskinplan, eller for støtte, der ydes direkte til en hvilken som helst beslægtet proces, der i den pågældende specifikke erhvervsaktivitet normalt er integreret med ekstruderings-/tekstureringskapacitet på produktionsmaskinplan.

Foranstaltningerne gælder ikke støtte, der ydes direkte til processer i et tidligere produktionsled end polymerisation, f.eks. produktion af monomer. Ligeledes gælder foranstaltningerne ikke processer i et senere produktionsled end ekstrudering/teksturering, der i forbindelse med denne særlige erhvervsaktivitet normalt ikke er integreret med ekstruderings-/tekstureringskapaciteten på produktionsmaskinplan. Endelig gælder foranstaltningerne ikke garnekstruderingsprocesser, hvor de ekstruderede garner kun er et mellemtrin, inden de bliver »spunlaid« og »spunbonded« til ikke-vævede tekstiler. Den ikke-vævede sektor er præget af fortsat fornyelse og høj vækst, og de maskiner, der anvendes ved ekstrudering af denne type garner, kan ikke ubesværet og med små udgifter omstilles til at producere stapelfibre eller filamentgarn.

Anmeldelseskravet

Medlemsstaterne er i henhold til foranstaltningerne forpligtet til at anmelde ethvert forslag om at yde direkte støtte, uanset form, i henhold til EF-traktatens artikel 93, stk. 3, uanset om Kommissionen har godkendt den pågældende støtteordning, forudsat at støtten ikke opfylder »de-minimis«-kravet (4), til:

- ekstrudering/teksturering af alle generiske typer fiber og garner fremstillet på basis af polyester, polyamid, akryl eller polypropylen uden hensyntagen til deres endelige anvendelse

- polymerisation (herunder polykondensation), når den er integreret med ekstruderingen på produktionsmaskinplan, eller

- enhver industripoces forbundet med samtidig installation af ekstruderings-/tekstureringskapacitet foretaget af den potentielle støttemodtager eller af en anden virksomhed i den koncern, støttemodtageren måtte tilhøre, og som i forbindelse med denne specifikke erhvervsaktivitet normalt er integreret med denne kapacitet på produktionsmaskinplan.

Medlemsstaterne er ikke forpligtet til at anmelde støtte i visse kategorier: støtte til faglig uddannelse/omskoling, der tildeles under ordninger, der er godkendt af Kommissionen, eller støtte under ordninger godkendt af Kommissionen, som falder ind under enten fællesskabsrammebestemmelser for statsstøtte til miljøbeskyttelse eller EF-rammebestemmelser for statsstøtte til forskning og udviklingsstøtte.

Ethvert forslag om at yde støtte, der ligger uden for en godkendt støtteordnings anvendelsesområde, er naturligvis omfattet af anmeldelsesforpligtelsen i henhold til EF-traktatens artikel 93, stk. 3.

Ud over de oplysninger, der normalt skal fremlægges ved anmeldelse til Kommissionen af et forslag om at yde støtte (5), anmodes medlemsstaterne om at fremlægge følgende oplysninger:

- den potentielle støttemodtagers fulde navn, som virksomheden er registreret under i den pågældende medlemsstat, og, hvis den tilhører en koncern, koncernens fulde navn samt om nødvendigt en beskrivelse af ejerskabsforholdene

- for den potentielle støttemodtager (og/eller om nødvendigt den koncern, virksomheden tilhører) en redegørelse for dens nuværende kapacitet, kapaciteten i hvert af de seneste tre år og den kapacitet, den vil få efter at have foretaget de investeringer, den påtænkte støtte skal gål til, (i tons pr. år) til ekstrudering og/eller teksturering af de fibre og garner, der er omfattet af kontrollen, og de mængder, der er eller forventes at blive ekstruderet og/eller tekstureret i hvert af disse år, med oplysningerne opdelt i de relevante specifikke generiske/polymere typer fibre og garner (under anvendelse af den kombinerede varenomenklatur (6), samt alene hvad garn angår det gennemsnitlige decitex, der er anvendt ved beregningen af kapaciteten

- en redegørelse for formålet med de investeringer, støtten skal bidrage til, og en beskrivelse heraf og de forventede fordele for den potentielle støttemodtager (og, hvis den pågældende støtte også styrker elementer i en bredere strategi for den koncern, virksomheden tilhører, også for koncernen)

- hvis støtten omfatter installation, modernisering eller tilpasning af maskiner til ekstrudering og/eller teksturering, en redegørelse for, om de pågældende maskiner kan omstilles til produktion af forskellige generiske produkttyper med samme polymerindhold, eller produkter fremstillet på basis af andre polymerer, og i givet fald udgifterne til en sådan omstilling og oplysning om, hvor let den kan gennemføres

- en beskrivelse af det særlige produkt og de geografiske markeder, der vil blive berørt af den påtænkte støtte.

Vurderingsmetode og godkendelseskriterier

Udgangspunktet for vurdering af foreneligheden af støtte, der falder ind under foranstaltningerne, bør være støttens virkning for markederne for de pågældende produkter, dvs. de fibre/garner, hvis produktion støtten skal gå til. Den gennemsnitlige udnyttelsesgrad er stadig utilfredsstillende i mange sektorer, og virkningen af statsstøtte til produktionen vil generelt være negativ for konkurrencen på det indre marked, undtagen når der er strukturel mangel på det pågældende produkt.

Uanset, hvordan markedsforholdene er for de pågældende produkter, og hvilken virkning støtten vil få for markedet, begrænser de nye foranstaltninger derfor under alle omstændigheder støtteintensiteten. I overensstemmelse med Fællesskabets rammebestemmelser for statsstøtte til små og mellemstore virksomheder (SMV) vil SMV imidlertid få mulighed for at modtage støtte med en højere intensitet end større virksomheder. Foranstaltningerne tillader også SMV at modtage støtte af endnu højere intensitet, hvis den går til produktion af et nyskabende produkt.

I henhold til foranstaltningerne vil Kommissionen vurdere støttens forenelighed i op til tre trin:

- situationen på markedet for de relevante produkter

- støttens virkning for den relevante kapacitet, og

- afhængigt af udfaldet af de første to trin og virksomhedens størrelse, det nyskabende element i de relevante produkter.

De relevante produkter er fibre og/eller garner, hvis produktion den påtænkte støtte skal gå til, og som falder inden for de påtænkte nye foranstaltningers anvendelsesområde. Ved vurderingen vil Kommissionen definere markedet for sådanne produkter i forhold til fibrenes eller garnernes generiske type (dvs. enten tæppefilamentgarn, industrifilamentgarn, tekstilfilamentgarn eller stapelfibre) og dets polymerindhold (dvs. polyamid, polyester, akryl eller polypropylen). Kommissionen vil desuden fastslå, om det pågældende udstyr kan omstilles og dermed uden besvær og med forholdsvis små udgifter tilpasses produktion af forskellige produkter og således påvirke mere end ét marked.

Ved sin vurdering af markedssituationen for hvert af de relevante produkter, dvs. den strukturelle balance mellem udbud og efterspørgsel, tager Kommissionen hensyn til bevismaterialet, der skal baseres på kendsgerninger og ikke blot på påstande, formodninger eller fjerne muligheder. Der kan være tale om:

- den gennemsnitlige kapacitetsudnyttelsesgrad ved fremstilling af fibrene eller garnerne udregnet som årsgennemsnit i de sidste to år, som må forventes at være på & ge; 90 %, hvis der er tale om strukturel mangel

- omfanget af importen af fibrene og garnerne til EØS, kapaciteten og forbruget i EØS, eksport, priser og salgsudsvingsmargener i indeværende år, i hvert af de seneste tre år og som de forventes at udvikle sig i fremtiden

- den potentielle støttemodtagers markedsandel (og/eller markedsandelen i den koncern, virksomheden måtte tilhøre) for fibrene eller garnerne i indeværende år og i hvert af de seneste tre år.

Denne fortegnelse er imidlertid ikke udtømmende, og en eller flere af disse faktorer vil ikke nødvendigvis give endelig vejledning.

Den relevante kapacitet er den potentielle støttemodtagers samlede kapacitet (og/eller kapaciteten i den koncern, virksomheden måtte tilhøre) til rentabel ekstrudering og/eller teksturering af de relevante produkter. Under alle omstændigheder omfatter den rentable kapacitet midlertidigt uudnyttet kapacitet (dvs. kapacitet, som tages i brug igen, når afsætningen stiger), men medregner ikke forældet kapacitet (dvs. enten uudnyttet kapacitet, der blev nedlagt inden støtteansøgningens indgivelse og øremærket til skrotning eller afsætning uden for EØS).

Ved sin vurdering af, om produktet er nyskabende i henhold til foranstaltningerne, vil Kommissionen igen tage hensyn til det faktiske bevismateriale vedrørende markedets art og struktur og dets anslåede udvikling for det specifikke produkt, hvor let udstyret kan omstilles til at fremstille standardprodukter eller mindre nyskabende produkter, samt om produktet adskiller sig tydeligt og væsentligt fra alle andre produkter og ikke blot er resultatet af produktvariation gennem overfladiske ændringer af et eksisterende produkts tekniske specifikationer.

Kommissionen vil om nødvendigt fortsat indhente rådgivning og oplysninger fra specialister, f.eks. for at hjælpe den med at fastsætte den strukturelle balance mellem udbud og efterspørgsel for de relevante produkter eller at fastslå, om produktionsudstyret ubesværet og med forholdsvis små udgifter kan omstilles til produktion af forskellige produkter, eller for at vurdere det nyskabende element. Desuden vil Kommissionen indlede proceduren efter artikel 93, stk. 2, når den efter en indledende undersøgelse enten er overbevist om, at forslaget er uforeneligt med fællesmarkedet, eller ikke er i stand til at løse alle problemer med at afgøre, om forslaget er foreneligt.

I henhold til foranstaltningerne kan investeringsstøtte godkendes:

- til større virksomheder, dvs. virksomheder, der ikke er SMV, op til 50 % af det relevante loft for støtteintensitet:

- hvis den medfører en væsentlig nedskæring af den relevante kapacitet, eller

- hvis markedet for de relevante produkter er præget af strukturel mangel, og støtten ikke vil føre til en betydelig forøgelse af den relevante kapacitet

- til SMV op til 75 % af det relevante loft for støtteintensitet, hvis markedet for de relevante produkter er præget af strukturel mangel, og støtten ikke vil føre til en betydelig forøgelse af den relevante kapacitet

- til SMV op til 100 % af det relevante loft for støtteintensitet:

- hvis den medfører en betydelig nedskæring af den relevante kapacitet, eller

- hvis markedet for de relevante produkter er præget af strukturel mangel, og støtten ikke vil føre til en betydelig forøgelse af den relevante kapacitet, og de relevante produkter er nyskabende.

For forslag om at yde regional investeringsstøtte under ordninger godkendt af Kommissionen er det relevante støtteloft det loft, der gælder for den pågældende støtteordning. For støtteforslag om regional investeringsstøtte uden for godkendte ordningers anvendelsesområde, som ikke falder ind under Fællesskabets rammebestemmelser for statsstøtte til redning og omstrukturering af kriseramte virksomheder (7), er det relevante støtteloft det loft, der gælder for den pågældende region.

Ved sin vurdering af, om en kapacitetsændring er væsentlig i henhold til foranstaltningerne, vurderer Kommissionen de faktiske kendsgerninger, der kan omfatte:

- for den potentielle støttemodtager (og, når støtten ydes til elementer i en bredere strategi lagt af den koncern, virksomheden tilhører, også for koncernen):

- den nuværende kapacitet, kapaciteten i hvert af de seneste tre år og den kapacitet, den vil få efter at have foretaget de investeringer, den påtænkte støtte skal gå til, (i tons pr. år) til ekstrudering og/eller teksturering af hvert af de relevante produkter og de faktiske mængder, der er blevet eller forventes at blive ekstruderet og/eller tekstureret i denne periode

- dens andel af markedet for hvert af de relevante produkter i indeværende år, i de sidste tre år og som den forventes at blive i fremtiden

- virksomhedens størrelse, dvs. om der er tale om en lille eller mellemstor virksomhed eller en større, og

- rentabiliteten

- den gennemsnitlige kapacitetsudnyttelsesgrad ved fremstilling af hvert enkelt af de relevante produkter udregnet som årsgennemsnit i de sidste to år

- støttens forventede virkning for den pågældende region med hensyn til regionens strukturelle ulemper.

Ligesom analysen af situationen på markedet for de relevante produkter er dette imidlertid ikke en udtømmende liste, og en eller flere af disse faktorer vil ikke nødvendigvis give endelig vejledning.

Gennemførelsen af investeringer med støtte på i alt & ge; 50 mio. ECU skal underkastes efterfølgende tilsyn for at påvise, at betingelserne for godkendelsen er opfyldt.

Efter Kommissionens opfattelse er det nye anmeldelseskrav, der omtales ovenfor, en foranstaltning som omhandlet i EF-traktatens artikel 93, stk. 1. Dette kom til udtryk på et multilateralt møde mellem medlemsstaterne og EFTA-Tilsynsmyndigheden i december 1995.

Foranstaltningerne træder i kraft den 1. april 1996 med en gyldighedsperiode på tre år. I princippet ophæves de senest seks måneder efter den dato, hvor de påtænkte horisontale rammebestemmelser for statsstøtte til større investeringer træder i kraft.

(1) EFT nr. C 142 af 8. 6. 1995, s. 4.

(2) EFT nr. C 72 af 10. 3. 1994, s. 3.

(3) EFT nr. C 83 af 11. 4. 1986, s. 2.

(4) Findes i øjeblikket i Fællesskabets rammebestemmelser for statsstøtte til små og mellemstore virksomheder (SMV) (EFT nr. C 213 af 19. 8. 1992, s. 2).

(5) Se afsnit II i bilag II til skrivelse fra generaldirektøren for konkurrence af 2. august 1995 (D/20506) om den fælles procedure for rapportering og anmeldelse i henhold til EF-traktaten og WTO's aftale om subsidier og udligningsforanstaltninger.

(6) EFT nr. L 241 af 27. 9. 1993, s. 1.

(7) EFT nr. C 368 af 23. 12. 1994, s. 12.